Diari Oficial de la Generalitat Valenciana


Sumari del DOGV 4278, del 25-06-2002 (2002/6587)

ORDE de l'11 de juny de 2002, de la Conselleria de Justícia i Administracions Públiques, sobre constitució de borses de treball per a la provisió de vacants dels cossos de Metges Forenses, Oficials, Auxiliars i Agents de l'administració de Justícia a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4278

Data del DOGV
:   25-06-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/6587


Data del document
:   11-06-2002

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * personal de l'administració de justícia
    * nomenament de personal
    * medicina forense
    * metge

ORDE de l'11 de juny de 2002, de la Conselleria de Justícia i Administracions Públiques, sobre constitució de borses de treball per a la provisió de vacants dels cossos de Metges Forenses, Oficials, Auxiliars i Agents de l'administració de Justícia a la Comunitat Valenciana. [2002/6587]
  
L'article 59 del Reial Decret 249/1996, de 16 de febrer, i de l'article 29 del Reial Decret 296/1996, de 23 de febrer, pels que s'aproven els reglaments orgànics dels cossos d'Oficials, Auxiliars i Agents de l'administració de Justícia i de Metges Forenses, els quals regulen el procediment per al nomenament de personal interí en els citats cossos, en els casos i circumstàncies que en els mateixos es determinen, atribuixen la competència per a regular este procediment a les comunitats autònomes amb competència en la matèria.
  
La Generalitat Valenciana ha efectuat la dita regulació en l'Orde de 2 d'agost de 1999, de la Conselleria de Justícia i Administracions Públiques, sobre constitució de borses de treball per a la provisió de vacants dels cossos de Metges Forenses, oficials, auxiliars i agents de l'administració de Justícia a la Comunitat Valenciana.
  
I tenint en compte les modificacions legals que s'han produït des de la publicació de la citada Orde, destinades a promoure la conciliació de la vida familiar i laboral de les persones treballadores i que afecten al dit personal, s'estima convenient la seua adaptació en el contingut de l'articulat de la present Orde.
  
Com a novetat es crea una Comissió Mixta d'Estudi de Discapacitats, la qual dictaminarà les capacitats residuals de les persones que, amb la condició de minusvàlids, participen en les convocatòries per a la constitució de les borses de treball, a fi d'aconseguir la millor integració professional del discapacitat juntament amb la satisfacció de l'òrgan on preste els seus servicis.
  
Així mateix, s'intensifica la participació de les centrals sindicals més representatives, a través de la Comissió Tècnica d'Interins, prevista en l'article 26, i s'incrementen els processos en què tindrà cabuda la seua participació.
  
De conformitat amb el que establixen l'article 5 de la Llei de la Funció Pública Valenciana (Decret Legislatiu de 24 d'octubre de 1995), en l'article 59 del Reial Decret 249/1996, de 16 de febrer, i en l'article 29 del Reial Decret 296/1996, de 23 de febrer, prèvia negociació amb les organitzacions sindicals integrants de la Mesa Sectorial de Justícia de la Comunitat Valenciana, i previ informe del Consell General del Poder Judicial, en virtut de les competències establides en l'article 35.e) de la Llei 5/1983, de 30 de desembre, del Govern Valencià,
  
ORDENE
  
CAPÍTOL I
  
Disposició general. Competència.
  
Article 1
  
La Direcció General de Justícia podrà nomenar personal funcionari interí en els llocs de les plantilles dels òrgans judicials, fiscalies i servicis de l'administració de Justícia a la Comunitat Valenciana, en els següents casos:
  
- Quan es troben vacants, hi calga la seua cobertura i no puguen proveir-se de forma immediata per personal funcionari de carrera, o existisca titular amb dret a la seua reserva.
  
- En aplicació dels «plans de reforç», a què es referix l'article 22.
  
CAPÍTOL II
  
Borses de treball. Característiques generals
  
Article 2
  
Als efectes del que disposa l'article anterior, i d'acord amb els principis d'igualtat, mèrit, capacitat i publicitat, es constituiran les borses de treball següents:
  
a) Metges forenses
  
b) Oficials de l'administració de Justícia
  
c) Auxiliars de l'administració de Justícia
  
d) Agents de l'administració de Justícia
  
Article 3
  
Les borses de treball tindran caràcter provincial.
  
El nombre de persones que haja d'integrar cada borsa de treball s'establirà en la corresponent convocatòria i d'acord amb els criteris següents:
  
- Nombre de persones nomenades interinament l'any anterior.
  
- Necessitats previstes durant el període de vigència de les borses que es convoquen.
  
En cada borsa es reservarà fins a un 5% dels llocs per a persones amb minusvalideses.
  
Article 4
  
Les borses de treball tindran la vigència d'un any, i podran prorrogar-se prèvia negociació en la Comissió Tècnica d'Interins, sense perjuí del que establix l'article 23.
  
CAPÍTOL III
  
Creació de les borses de treball
  
Article 5. Convocatòria
  
La constitució de les borses correspon a la Direcció General de Justícia, que les convocarà mitjançant resolució publicada en el Diari Oficial de la Generalitat Valenciana.
  
La convocatòria es trametrà per a la seua exposició al Tribunal Superior de Justícia de la Comunitat Valenciana. I s'informarà de la seua publicació a les audiències provincials, fiscalies, deganats, instituts de Medicina Legal i organitzacions sindicals. També s'exposarà en la Direcció General de Justícia a Alacant, Castelló i València.
  
Article 6. Requisits d'accés
  
Per a accedir a les borses de treball, les persones interessades han de complir els requisits exigits en els respectius reglaments orgànics per a l'ingrés en els cossos de funcionaris de l'administració de Justícia.
  
A més dels dits requisits, s'exigirà per a l'ingrés en la borsa:
  
a) Residència en la província on sol·licite l'admissió.
  
b) No haver sigut exclòs de l'anterior borsa de treball de personal de l'administració de Justícia, per alguna de les causes assenyalades en l'article 15.2 apartats 1,2 i 3.
  
c) Les persones que opten a les borses de treball d'Oficials i Auxiliars, hauran d'acreditar de forma fefaent tindre coneixements de mecanografia i informàtica. Els coneixements d'informàtica hauran de vindre referits a tractaments de texts i/o bases de dades.
  
S'exceptua d'este requisit els qui acrediten haver treballat com a interins en l'administració de Justícia en el cos d'Oficials o Auxiliars.
  
Article 7. Sol·licituds i documentació
  
1. Les persones interessades que complisquen els requisits establits en l'apartat anterior presentaran sol·licitud ajustada el model que acompanyarà a la convocatòria, juntament amb els documents següents:
  
- Fotocòpia DNI.
  
- Fotocòpia de la titulació necessària per a l'ingrés en el cos corresponent.
  
- Certificat d'empadronament o residència.
  
- Acreditació de requisits i mèrits, en els termes que establisca la convocatòria.
  
2. La sol·licitud i documentació indicades en el punt anterior hauran d'aportar-se per totes les persones que desitgen accedir a les borses, amb independència que en el moment de la convocatòria es troben treballant o no per a l'administració de Justícia.
  
Article 8. Mèrits
  
Els aspirants seran ordenats en la borsa de treball, de cadascun dels cossos, prenent en consideració els mèrits següents:
  
a) Mèrits de caràcter general per a totes les borses de treball:
  
1. Antiguitat: amb la següent valoració:
  
0,50 punts per cada mes complet de servici com personal funcionari interí de l'administració de Justícia en el cos corresponent, i es computaran proporcionalment els períodes inferiors (0,0166666 punts per dia).
  
0,30 punts per cada mes complet de servici com personal funcionari interí de l'administració de Justícia, en qualsevol altre cos, i es computaran proporcionalment els períodes inferiors (0,01 punts per dia).
  
0,10 punts per cada mes complet de servici o fracció com a funcionari interí o personal laboral en qualsevol administració pública en lloc de metge, administratiu, auxiliar administratiu o subaltern per al que s'exigisca la mateixa titulació que per a la borsa a què insta, i se computaran proporcionalment els períodes inferiors (0,0033333 punts per dia).
  
En el cas de servicis prestats simultàniament, només es computarà un d'ells, el que serà de major puntuació.
  
El temps màxim computable serà de dotze anys.
  
2. Quatre punts per cada exercici superat de l'última oposició convocada, per a l'accés al cos a què s'insta.
  
3. Coneixements de Valencià, amb la valoració següent:
  
Certificat de coneixements orals: 0'75 punts.
  
Certificat de grau elemental: 1'25 punts.
  
Certificat mitjà: 2'50 punts.
  
Certificat superior i/o capacitació tècnica: 3 punts.
  
Només s'hi computarà el certificat de major nivell.
  
4. Informàtica Un màxim de 3 punts en el seu conjunt, per cursos de tractament de texts o bases de dades homologades per una administració pública competent, amb la valoració següent:
  
1. Curs de 20 a 40 hores: 0,5 punts.
  
2. Curs de 41 a 80 hores: 1 punt.
  
3. Curs de 81 a 100 hores: 2 punts
  
4. Curs de més de 100 hores: 3 punts.
  
b) Mèrits específics per a la borsa de Metges Forenses.
  
Es valoraran a més els mèrits següents:
  
12 punts per l'especialitat en Medicina Legal i Forense.
  
4 punts per cada especialitat en Psiquiatria, Traumatologia, Ginecologia, Laboratori, Radiologia i Anatomia Patològica, amb un màxim de 8 punts.
  
2 punts per altres especialitats mèdiques, amb un màxim de 4 punts.
  
1,5 punts per la titulació de Doctorat en Medicina.
  
2 punts per màsters en matèries pròpies de la medicina legal, fins a un màxim de 4 punts.
  
Un màxim de 3 punts per cursos o diplomes en matèries pròpies de medicina legal, homologats per una administració pública competent, amb la següent valoració:
  
Cursos o diplomes de 20 a 40 hores: 0,25 punts
  
Cursos o diplomes de 41 a 80 hores: 0,50 punts
  
Cursos o diplomes de 81 a 100 hores: 1 punt
  
Cursos o diplomes de més de 100 hores: 1,5 punts
  
Article 9. Acreditació i avaluació de mèrits
  
En la convocatòria es determinaran els mèrits que han de ser acreditats, mitjançant la presentació del corresponent certificat lliurat per òrgan competent.
  
Per a dirimir els empats primarà la puntuació obtinguda en cada apartat del barem, i es començarà pel primer. De persistir l'empat, es dirimirà en favor del sol·licitant de major edat.
  
Si s'estimara necessari determinar les capacitats dels participants amb la condició legal de minusvàlids, la Comissió Mixta d'Estudi de Discapacitats informarà les seues sol·licituds.
  
Article 10. Constitució de les borses
  
Una vegada avaluats els mèrits, la Direcció General de Justícia procedirà a constituir provisionalment les borses de treball del personal seleccionat que, degudament ordenades, seran trameses per a la seua exposició al Tribunal Superior de Justícia i organitzacions sindicals.
  
També s'exposaran en la Direcció General de Justícia d'Alacant, Castelló i València. Així mateix, es publicaran en la pàgina web de la Generalitat Valenciana (Adreça: www.gva.és).
  
Les persones interessades tindran un termini de 10 dies per a, davant de la Direcció General de Justícia:
  
a) Reclamar sobre qualsevol de les dades contingudes en la llista.
  
b) Optar per la borsa a què volen pertànyer, cas d'estar inclosa en més d'una. Si no exercita l'opció, se l'inclourà en la bossa en què tinga millor posició.
  
Resoltes les reclamacions es publicaran les borses definitives i se seguirà el mateix procediment que per a la resolució provisional.
  
CAPÍTOL IV
  
Comissió Mixta d'Estudi de les Discapacitats
  
Article 11. Creació i funcions
  
Es crea la Comissió Mixta d'Estudi de Discapacitats, la qual té per objecte realitzar l'estudi i dictamen sobre les capacitats residuals de les persones que, amb la condició legal de minusvalidesa, participen en les convocatòries per a la constitució de borses de treball de l'administració de Justícia a la Comunitat Valenciana, quan es plantegen dubtes sobre la compatibilitat funcional de la persona discapacitada respecte a les funcions que s'han d'exercir en els llocs de treball a què opten.
  
Article 12. Composició
  
La Comissió Mixta d'Estudi de Discapacitats estarà integrada pels membres següents:
  
a) President: un representant de la Direcció General de Justícia, designat per la seua directora o director.
  
b) Vocals:
  
1. Un representant de cada una de les tres disciplines o especialitats que integren el Centre de Valoració I Orientació adscrit a la Conselleria de Benestar Social, que seran nomenats per la directora o director general d'Integració Social del Discapacitat.
  
2. Un representant de les organitzacions sindicals, integrants de la Mesa Sectorial de Justícia de la Comunitat Valenciana.
  
c) Secretari: un representant de la Direcció General de Justícia, designat per la seua directora o director, que actuarà amb veu i vot.
  
Article 13. Dictàmens
  
Els dictàmens de la Comissió hauran d'especificar motivadament, en cada cas, les causes d'exclusió de la persona minusvàlida.
  
CAPÍTOL V
  
Funcionament de les borses de Treball
  
Article 14. Selecció i nomenament per a un lloc concret
  
Quan es produïsca la necessitat de cobrir una plaça vacant per alguna de les causes previstes en els reglaments orgànics respectius, se sol·licitarà a la Direcció General de Justícia, i s'iniciarà el corresponent procediment per a la selecció i nomenament del funcionari interí, si és procedent.
  
Per Resolució de la Direcció General de Justícia es determinarà el procediment per a la selecció i nomenament del personal interí, que es farà sempre respectant l'orde de constitució, llevat de les excepcions previstes en l'article 20.
  
Article 15. Cessament en un lloc concret
  
1. El funcionari interí cessarà automàticament en algun dels casos següents:
  
1.1. Quan el ja que ocupe es cobrisca pel funcionari titular de la plaça o es proveïsca per un funcionari de carrera pels procediments ordinaris.
  
Quan en un òrgan judicial hi haja dos o més vacants sense titular, amb dret a reserva de lloc de treball, i estiguen cobertes amb interins, cessarà l'interí més modern, en el cas que un funcionari titular s'incorpore a l'òrgan.
  
En cas d'empat s'estarà al que establix el paràgraf 2n de l'article 9.
  
1.2. Per expiració del termini per al que va ser nomenat.
  
1.3. Per renúncia al lloc de treball que està exercint.
  
2. La Direcció General de Justícia procedirà al cessament del funcionari interí quan es produïsca alguna de les següents circumstàncies.
  
2.1. Per falta o falsedat inicial o sobrevinguda, d'alguns dels requisits exigits o de circumstàncies al·legades per a la seua inclusió en la borsa.
  
2.2. Per sanció de falta molt greu comesa pel funcionari interí, d'acord amb el que preveu el seu Reglament Orgànic en matèria d'expedient disciplinari.
  
2.3. Per manifesta falta de capacitat o rendiment.
  
El titular de l'òrgan podrà proposar el cessament del funcionari interí a la Direcció General de Justícia, en què motivarà la seua proposta i acompanyarà les al·legacions de l'interessat, amb els mitjans de prova que vulga valdre's. A la vista de la mateixa es convocarà la Comissió Tècnica d'Interins.
  
I una vegada efectuats els tràmits pertinents, el director general resoldrà en el termini de deu dies.
  
2.4. Per finalització de les necessitats de servici que van motivar la cobertura mitjançant personal interí.
  
2.5. Per supressió de la plaça exercida
  
2.6. Per complir l'edat establida en l'article 467 de la Llei Orgànica del Poder Judicial.
  
Article 16. Efectes del cessament
  
Amb caràcter general, el cessament per algun dels motius assenyalats en l'article 15.1, apartat 1 i 2 i article 15.2, apartats 4 i 5, implica el reingrés en la borsa corresponent en l'últim lloc de l'orde.
  
Si el cessament es produïx abans del transcurs de dotze mesos des del nomenament i al cessar no tinguera dret a la percepció de la prestació de desocupació, es mantindrà el mateix número d'orde que tenia en el moment de la designació en la borsa corresponent, fins que els períodes treballats sumen un mínim de dotze mesos.
  
2. El cessament per alguna de les causes previstes en l'art. 15, 1 apartat 3 i article 15.2, apartats 1,2, 3 i 6, suposa l'exclusió automàtica de la borsa de treball.
  
CAPÍTOL VI
  
Incidències
  
Article 17. Baixa automàtica de la borsa de treball
  
Causarà baixa de manera automàtica la persona candidata que:
  
a) No accepte el nomenament per causa injustificada.
  
b) No presente la documentació que s'indique en la convocatòria per a la presa de possessió.
  
c) No se presente a la presa de possessió per causa injustificada.
  
d) No sol·licite la incorporació a la borsa en el termini de 10 dies, comptadors des de la data del cessament.
  
e) En aplicació dels efectes prevists en l'article 16.2
  
Article 18. Renúncia justificada
  
1. S'admetran com a causes justificades per a renunciar al lloc de treball que s'oferisca, sense decaure de l'orde de la llista, les següents:
  
1.1 Incapacitat temporal, derivada de malaltia comuna o accident no laboral.
  
1.2 Incapacitat temporal, derivada d'accident de treball i malaltia professional.
  
1.3 Maternitat en el cas de la mare, si la renúncia es produïx entre el seté mes d'embaràs i la setzena setmana posterior al part.
  
En cas de mort de la mare podrà renunciar el pare, amb els mateixos drets que la mare.
  
1.4 Es podrà sol·licitar suspensió en els supòsits establits en l'article 29.4 de la Llei 30/1984, de 2 d'agost, de Mesures per a la Reforma de la Funció Pública, segons la redacció donada per la Llei 39/1999, de 5 de novembre, per a promoure la conciliació de la vida familiar i laboral de les persones treballadores, sense que es genere un altre dret que el manteniment en llista de borses de treball mentre dure la dita situació, sense perjuí que puga reincorporar-se amb anterioritat.
  
1.5 Mort de familiars fins a segon grau de consanguinitat o afinitat, tenint la renúncia una limitació temporal de 5 dies.
  
1.6 Adopció, si la renúncia es produïx dins de les 16 setmanes posteriors a la resolució judicial d'adopció.
  
1.7 Matrimoni propi, si la renúncia es produïx dins dels 20 dies naturals següents o anteriors a la celebració.
  
1.8 Privació de llibertat, fins que no recaiga sentència condemnatòria.
  
1.9 Exercici de càrrec públic.
  
Atés-se a estos efectes com a càrrec públic únicament els càrrecs representatius, de caràcter polític o de confiança.
  
2. La persona que al·legue un d'estos motius de renúncia, haurà de presentar la documentació justificativa corresponent, així com acreditar, si és procedent, l'extinció del motiu en un termini de 15 dies des de la renúncia o l'extinció, respectivament.
  
La no sol·licitud de reincorporació suposarà el decaure de la borsa.
  
Article 19. Canvi de dades de localització
  
Les persones, incloses en les borses de treball, que canvien les dades de la seua localització (domicili i/o telèfon), hauran de comunicar-ho al Servici de Recursos Humans de la Direcció General de Justícia, en el termini de 15 dies de produir-se.
  
Cas que no pogueren ser cridats a ocupar un lloc de treball, per incompliment d'este requisit, passaran a ocupar l'últim lloc de la llista de la corresponent borsa de treball.
  
Article 20. Excepcions al manteniment de l'orde rigorós de la borsa de treball
  
1. Quan un funcionari interí cesse en un lloc de treball en un òrgan judicial i abans del transcurs de sis mesos se nomene un altre interí en el mateix òrgan, podrà nomenar-se a la mateixa persona, per una sola vegada, sempre que el titular de l'òrgan ho sol·licite per escrit.
  
2. En supòsits excepcionals i per a cobrir algun lloc de treball que reunisca unes característiques peculiars, es podrà alterar l'orde rigorós de les borses i es podran nomenar persones concretes de les mateixes, en els que concórreguen estes característiques.
  
El nomenament es farà per resolució motivada de la Direcció General de Justícia, prèvia negociació en la Comissió Tècnica d'Interins.
  
CAPÍTOL VII
  
Supòsits especials
  
Article 21. Nomenament d'oficials interins
  
Quan s'estime la conveniència de sol·licitar que es cobrisca una vacant d'oficial, el titular de l'òrgan proposarà la seua cobertura mitjançant un auxiliar titular del propi òrgan.
  
En el cas que hi haguera dos o més candidats a la substitució, es proposarà a qui tinga més mèrits conforme als criteris d'experiència en l'orde jurisdiccional concret, antiguitat i capacitat.
  
Per Resolució de la Direcció General s'establirà el procediment per a la selecció i nomenament de l'auxiliar titular substitut.
  
Només se sol·licitarà el nomenament d'un oficial interí quan no existisca cap auxiliar titular o finalitze el procés de substitució previst en este article sense que existisca auxiliar titular idoni.
  
El lloc provisionalment desocupat per l'auxiliar en funcions d'oficial podrà ser cobert mitjançant el nomenament d'un auxiliar interí.
  
Article 22. Plans de Reforç
  
La Direcció General de Justícia, sempre que les disponibilitats pressupostàries ho permeten, podrà elaborar plans de Reforç integrats per personal interí, a fi d'atendre situacions conjunturals en determinats òrgans judicials.
  
Per a l'elaboració dels plans de Reforç es demanarà informe del Consell General del Poder Judicial, del Consell Fiscal, i, si és procedent, del Tribunal Superior de Justícia de la Comunitat Valenciana i de les centrals sindicals integrants de la Mesa Sectorial de Justícia de la Generalitat Valenciana.
  
Així mateix, es requerirà l'informe favorable de la Conselleria d'Economia i Hisenda.
  
Els plans de Reforç tindran una duració màxima de sis mesos.
  
CAPÍTOL VIII
  
Ampliació de les borses de treball
  
Article 23. Convocatòria anticipada de les borses de treball
  
Si abans del compliment de l'any de vigència de les borses de treball, previst en l'article 4, el nombre d'integrants és inferior al 20% inicial, la Direcció General de Justícia podrà convocar una nova borsa d'interins, prèvia negociació en la Comissió Tècnica d'Interins.
  
En el suposat excepcional que alguna borsa es quede momentàniament sense integrants, podrà efectuar-se la crida dels components de la resta de borses de la mateixa província, començant per la de titulació immediatament superior si hi haguera, cas contrari la immediatament inferior.
  
En qualsevol cas, les persones que puguen ser objecte de crida hauran de posseir la titulació exigida als components de la borsa que es trobe temporalment sense integrants i la seua acceptació serà voluntària.
  
Article 24. Cursos de formació
  
El personal seleccionat en les borses de treball, que no haguera acreditat antiguitat al servici de l'administració de Justícia com a funcionari interí, haurà de realitzar un curs de formació teòric pràctic, el contingut i abast del qual es negociarà en la Comissió Tècnica d'Interins.
  
Article 25. Canvi de residència
  
Quan un interí pertanyent a una borsa de treball d'una província de la Comunitat Valenciana es trasllade a una altra província dins de la mateixa Comunitat, podrà sol·licitar el canvi de la borsa de treball, i se situarà en l'orde que li correspondria segons la puntuació obtinguda.
  
Quan un interí pertanyent a la borsa de treball, constituïda en un altre àmbit territorialm es trasllade a un domicili radicat en esta Comunitat Autònoma, podrà sol·licitar la inclusió en l'orde de la borsa que li corresponga, amb certificat de l'òrgan gestor anterior d'estar inclòs en la dita borsa de treball.
  
En este cas haurà d'acompanyar a la seua sol·licitud l'acreditació dels requisits i els mèrits per al seu baremació de conformitat amb el que disposa la present Orde.
  
Article 26. Participació i informació
  
Les organitzacions sindicals, integrants de la mesa sectorial de Justícia de la Generalitat Valenciana, participaran en el procés d'elaboració, convocatòria, constitució i seguiment de les borses de treball, a través de la corresponent Comissió Tècnica d'Interins.
  
Article 27. Eficàcia temporal dels nomenaments
  
La vinculació jurídica i econòmica de la Generalitat Valenciana amb els funcionaris interins sorgix des del moment del nomenament i presa de possessió subsegüent.
  
Les persones que hagen sigut propostes no podran prendre possessió ni exercir les funcions pròpies del càrrec fins que els haja sigut comunicat el nomenament per la Direcció General de Justícia.
  
La dita vinculació s'extingix en la data en què es produïsca alguna de les causes previstes en l'article 15 per al cessament del funcionari interí.
  
DISPOSICIONS TRANSITÒRIES
  
Primera.
  
En el moment de la constitució de les borses de treball, a què es referix la present Orde, quedaran anul·lades les anteriors, sense que això supose cap dret per als integrants d'aquelles.
  
No obstant això, el personal inclòs en les borses, que en el moment de la constitució de les noves es trobe prestant servicis com a funcionari interí, seguirà en el seu lloc de treball fins al seu cessament.
  
Produït el cessament els serà d'aplicació el que disposa l'article 16.
  
Segona.
  
Fins al moment en què s'aprove la constitució de les noves borses, les anteriors continuaran en vigor, i el seu funcionament s'adaptarà a la present normativa.
  
DISPOSICIÓ DEROGATÒRIA
  
Única. Queda derogada l'Orde de 2 d'agost de 1999, de la Conselleria de Justícia i Administracions Públiques, sobre constitució de borses de treball per a la provisió de vacants dels cossos de Metges Forenses, Oficials, Auxiliars i Agents de l'administració de Justícia a la Comunitat Valenciana.
  
DISPOSICIONS FINALS
  
Primera
  
Es faculta el director general de Justícia per al desenvolupament de la present Orde.
  
Segona
  
Esta orde entrarà en vigor el sendemà de la seua publicació en el Diari Oficial de la Generalitat Valenciana.
  
València, 11 de juny de 2002
  
El conseller de Justícia i Administracions Públiques,